Beszámoló

a *Katolikus egyházi társadalom Magyarországon a 20. század első felében*

című tudományos műhelykonferenciáról

Pécs, 2024. március 1.

MNL BML, Rét utca 9.

A Pécsi Egyháztörténeti Intézet 2016-ban kezdte meg az egyházi társadalom alakulását négy évszázados időmetszetben áttekintő konferenciák szervezését. A Nemzeti Kulturális Alap támogatásának köszönhetően a 16., 17., 18. és 19. század vizsgálata után most lehetővé vált a 20. század első felének tudományos seregszemléje és történeti csomópontjainak felderítése is.

A konferenciát nyitó projektismertetőben Dr. Csibi Norbert és Vértesi Lázár ismertette az azóta eltelt időben megjelent négy kötet eredményeit. Az előadás kitért azokra a szempontokra, amelyek megfelelő alapot jelentenek a sorozat folytatásához, illetve a 20. századi változásoknak a történelmi „hosszú időben” való értelmezéséhez. Számos szempontot figyelembe véve a 20. századot két külön kötetben összegezve: első körben a (rövid) 20. század első felének változásaira és jellegzetességeire koncentrálva, a tematikában (rugalmasan) igazodva a korábbi alkalmakhoz. Mivel a témával kapcsolatos kutatások jelenlegi állása nem teszi lehetővé egy koherens tanulmánykötet összeállítását, a munka előkészítéséhez az egyes tematikák és módszerek átgondolása és egyeztetése szükséges.

Ehhez elsőként Dr. Klestenitz Tibor *Klérus, sajtó, nyilvánosság. Szempontok és kutatási lehetőségek* című előadása adott szempontokat. A papképzés, a papi ideál változása és a klerikus sajtó vizsgálata alapján kifejtette, hogy az egyházi társadalom vonatkozásában történetileg sokkal inkább indokolt lenne a kutatást a 19. század végével, az 1890-es évekkel indítani. A 19. század utolsó harmadában a klerikusok társadalma mellett, az intézményes egyházi struktúrákhoz szorosan vagy lazábban kapcsolódva elkötelezett laikusok komplex hálózata jelenik meg a színen, az „egyházi társadalmat” a klerikusok társadalmán túl tekintve különféle, a laikusok által működtetett vagy szervezett egyesületek, intézmények és közösségek hálózataként, kommunikációs közösségként közelíthetjük meg. A református, evangélikus és ortodox egyházak vonatkozó jellegzetességeit pedig az általános és az egyedi jellegzetességek azonosításához hívhatjuk segítségül.

Dr. Bánkuti Gábor előadásában (*A 20. századi egyházi társadalom kutatásának kihívásai*) a korabeli egyházi társadalom lehetséges értelmezési kereteinek meghatározására fogalmazott meg javaslatokat. Bourdieu habitus modellje értelemében a szubjektum nem szabadon cselekvő, hanem társadalmilag már megformált. És bár e bensővé vált habitus nem determinál teljesen, de vezérli a cselekvést, kijelölve annak lehetséges határait. Azaz jellemző praxisformákat állít elő. A habitusra a praxisból következtethetünk, amelyeket írásban rögzített észlelések illusztrálnak. Ezek végrehajtása hozza létre a struktúrát, amely tehát nem önmagában létező, hanem viszony(lat)okban, viszonyulásokban fejeződik ki. Mindez az egyházi társadalom vizsgálatához is érvényes szempontokat kínál, figyelembe véve az egyház intézményi heterogenitását, amely meghatározza az egyházon kívüli tényezőkkel, szereplőkkel (társadalom, állam) való interakciót, mozgásteret, cselekvési képességet is. Ez a megközelítés lehetővé teszi, hogy a „működést” vizsgálva hálózatként tekintsünk az egyházra, amelynek szereplői egymással lazább-szorosabb kapcsolatban állnak.

A bevezető előadásokhoz kapcsolódott a konferencia két kerekasztal-beszélgetése. *Az egyházi társadalom meghatározásának fogalmi nehézségeiről és kutatási tapasztalatairól Magyarországon, a 20. század első felében* című (résztvevők: Dr. Bánkuti Gábor, Dr. Petrás Éva, Dr. Gárdonyi Máté. Moderál: Vértesi Lázár) a kontextus azonosításával indult. Az I. világháború alatt a frontvonalak mögött zajló élet küzdelmei, az értékek és normák jól kitapintható átrendeződése, az egyre nyilvánvalóbb anómia – legalábbis az események ilyen értékelése –, majd a „hétköznapi erőszak” megjelenése olyan tapasztalatot eredményezett, melynek mintázata a háborút követő események egyházi értékelését és viszonyulásait is meghatározta: a krízist, illetve az összeomlást magyarázó diagnózis instrumentalizálta a hazai egyházat. Az első világháborús összeomlást követő „polgári” majd bolsevik forradalmak bukása után a berendezkedő politikai rendszer, önmagát „ellenforradalmi”, „keresztény–nemzeti–konzervatív” karakterűnek határozta meg. A Horthy-korszakban az egyházak, kiváltképp a katolikusok, jelentős közéleti szerepet vállaltak és néhány – elsősorban a „szociális kérdést” érintő kritikától eltekintve – összességében intenzív szerepet vállaltak a rendszer eszmei alátámasztásában. Az államhatalom és az egyházak az élet számos területén szorosan együttműködve és egymásra utalva működtek. E szerep különösen az oktatás és a társadalomszervezés területén volt meghatározó, összhangban az oktatás- és társadalompolitika irányelveit meghatározó korabeli keresztény kultúreszménnyel. E számos tényező által formált közeg egy intézményileg jól felszerelt, jól működő társadalmi szervezetekkel, ígéretes papi-szerzetesi korfával rendelkező, aktív egyházat eredményezett. Az alapvetően paternalista, „klerikális” attitűddel jellemezhető egyházi tevékenység társadalmi kereteit egy szolgáltató-szerződéses viszony határozta meg, amely az állammal szemben nem kényszerült konfrontatív pozícióra és ezzel összefüggésben a helyi társadalommal való partneri – egyenrangú, kölcsönös és önkéntes kisegítésen nyugvó – viszonyra sem. Mindez, az egyház társadalomszervező szerepével kapcsolatos kérdések egész sorát veti föl:

- Úgy, mint pl.:

- „alulról” jövő szerveződések lehetőségei és szerepe

- plébániai és egyházmegyei léptékű kezdeményezések jellegzetességei

- a klérus által kezdeményezett és koordinált szerveződések lehetőségei és szerepe (különös tekintettel az Actio Catholica-ra)

- vallásbuzgalmi jellegű szerveződések társadalmi jelentősége és hatása

- szociális és/vagy politikai programmal fellépő szerveződések egyházi szempontból is (ön)reflektív szerepe

Az áthagyományozott viselkedésminták és társadalmi adottságok miatt a cezúra meghatározása mégsem lehet steril (1914–1945), a résztvevők relevánsnak ismerték el a Klestenitz Tibor által javasolt tágabb vizsgálati időkört. Az eszmecsere végére a záró évszám is módosult: társadalomtörténeti szempontból az 1890-es évektől az 1960-as évekig indokolt kiterjeszteni a kutatást és meghatározni a tematikákat.

Az egyházi társadalom kutatásának forrásadottságairól Magyarországon a 20. század első felében szóló kerekasztal (résztvevők: Dr. Lakatos Andor, Dr. Siptár Dániel, Dr. Balogh Margit. Moderál: Dr. Gőzsy Zoltán) mindezt a forrásadottságok ismeretében tekintette át. A vizsgálat léptékei e tekintetben adottak:

* plébánia
* egyházmegye
* szerzetesrendek
* egyesületi élet
* főpapság
* a klérus és a laikusok interakciója
* szociális akciók, kultúraszervezés

Az intézményi heterogenitás szem előtt tartása pedig lehetővé teszi az egyes tematikák elrendezését. Kutatói „fehér foltként” merült föl a statisztikai megalapozás igénye, különösen vidéki fíliák alapítása és működtetése területén. Az egyház elit fogalmi meghatározása szintén újragondolandó, ehhez kiindulópontot ad Gergely Jenő: A katolikus egyházi elit a századfordulón címmel publikált kutatása. A megyéspüspökök tevékenysége elsősorban a kötelező/általános feladatokra koncentrálva az 1917-es CIC-ből kiindulva, illetve az egyházmegye kormányzása témában az egyházmegyei körlevelekre támaszkodva elemezhető. Kutatandó a káptalanok szerepe (pl. püspök-káptalan ellentéte Székesfehérvár és Szombathely esetében, a speciális stallumok (mint pl. nagyváradi irodalmi stallum) funkciója, illetve a papképzés megújítására irányuló törekvések, Prohászka, Hanauer és más elöljárók írásai, illetve a szemináriumi tananyag változásai alapján.

A kérdések, reflexiók során a résztvevők további újabb lehetőségekre hívták föl a figyelmet. Úgy mint, a papi élet / a lelkipásztorkodás / a katolikus hívek problémáiról a papi koronák jegyzőkönyvei alapján; a fővárosi papság tevékenységének speciális vonásai fővárosi papok – pl. regnumiak, Mihalovics Zsigmond – írásai alapján; a katolikus világi elit szerepe az egyház életben (katolikus nagygyűlések, kegyuraság, AC).

Pécs, 2024. március 5.